b'\n_START_ARTICLE_\nEntomologija\n_START_PARAGRAPH_\nEntomologija (i\xc5\xa1 gr. entomon \'vabzdys\' + logos \'mokslas\')\xc2\xa0\xe2\x80\x93 zoologijos mokslo sritis, nagrin\xc4\x97janti vabzd\xc5\xbeius. Pirmasis entomologinis tyrim\xc5\xb3 objektas buvo vabalas \xc5\xa1ventasis skarab\xc4\x97jus (Scarabaeus sacer), kur\xc4\xaf senov\xc4\x97s Egipto \xc5\xbeyniai \xc4\xafvertino kaip protaujan\xc4\x8di\xc4\x85 b\xc5\xabtyb\xc4\x99 ir turin\xc4\x8di\xc4\x85 ry\xc5\xa1i\xc5\xb3 su dangaus k\xc5\xabnais. D\xc4\x97l to \xc5\xa1io vabalo atvaizdai buvo kalami akmenyje, liejami i\xc5\xa1 aukso, juos ne\xc5\xa1iodavo kaip amuletus, jais puo\xc5\xa1davo faraon\xc5\xb3 kapus. Skarab\xc4\x97jus buvo pirmasis vabalas, kurio i\xc5\xa1tirta morfologija ir biologija, o dailininkai \xc4\xafam\xc5\xbeino jo atvaizd\xc4\x85._NEWLINE_Ta\xc4\x8diau fundamentaliosios entomologijos pradininku laikomas Aristotelis (384\xe2\x80\x93322\xc2\xa0m. pr. m. e), kuris paskelb\xc4\x97 veikal\xc4\x85 \xe2\x80\x9eHistoria animalium\xe2\x80\x9c. \xc5\xa0iame darbe Aristotelis apra\xc5\xa1\xc4\x97 apie 80 vabzd\xc5\xbei\xc5\xb3 r\xc5\xab\xc5\xa1i\xc5\xb3, be to i\xc5\xa1skyr\xc4\x97 vabalus \xc4\xaf atskir\xc4\x85 gyv\xc5\xabn\xc5\xb3 grup\xc4\x99, pavadindamas juos Coleoptera. \xc5\xa0is pavadinimas ir dabar vartojamas. Tai mokslinis vabal\xc5\xb3 b\xc5\xabrio pavadinimas (gr. coleos \'apskritimas\' + ptera \'sparnai\'). Pra\xc4\x97jus labai daug met\xc5\xb3 entomologija v\xc4\x97l susidom\xc4\x97ta XVIII a. 1758\xc2\xa0m. pasirod\xc4\x97 Karlo Lin\xc4\x97jaus veikalas \xe2\x80\x9eSystema naturae", kuris suk\xc4\x97l\xc4\x97 did\xc5\xbeiul\xc4\xaf susidom\xc4\x97jim\xc4\x85 entomologiniais faunistiniais tyrimais. Daugiausia atradim\xc5\xb3 entomologijos srityje padaryta XVII ir XIX a. Tai P. A. Latreille, J. C. Fabricius, G. Panzer, G. Kraatz, C. DeGeer, A. Semionovas-Tian\xc5\xa1anskis ir daugelis kit\xc5\xb3 tyrin\xc4\x97toj\xc5\xb3, apra\xc5\xa1iusi\xc5\xb3 t\xc5\xabkstan\xc4\x8dius nauj\xc5\xb3 ir mokslui ne\xc5\xbeinom\xc5\xb3 vabzd\xc5\xbei\xc5\xb3 r\xc5\xab\xc5\xa1i\xc5\xb3.\n_START_SECTION_\nEntomologija Lietuvoje\n_START_PARAGRAPH_\nPirmieji entomologiniai tyrimai Lietuvoje atlikti tik XIX a. pr. Mokslo centras buvo Vilniaus universitetas. \xc5\xa0io universiteto profesorius E. Eichvaldas (Eichwald, 1829\xe2\x80\x931831) lotyn\xc5\xb3 kalba paskelb\xc4\x97 tritom\xc4\xaf veikal\xc4\x85 \xe2\x80\x9eZoologia specialis\xe2\x80\x9c, kuriame apra\xc5\xa1\xc4\x97 nema\xc5\xbeai vabzd\xc5\xbei\xc5\xb3 r\xc5\xab\xc5\xa1i\xc5\xb3. Po \xc5\xa1io stambaus darbo, tur\xc4\x97jusios anais laikais didel\xc4\x99 mokslin\xc4\x99 ir pa\xc5\xbeintin\xc4\x99 reik\xc5\xa1m\xc4\x99, entomofaunistiniai tyrimai Lietuvoje buvo ilgam nutraukti. Kartais \xc4\xaf Lietuv\xc4\x85 u\xc5\xbeklysdavo kaimynini\xc5\xb3 kra\xc5\xa1t\xc5\xb3 mokslininkai, tyrin\xc4\x97jantys atskiras vabzd\xc5\xbei\xc5\xb3 grupes. XIX a. antroje pus\xc4\x97je paskelbta kelet\xc4\x85 taikomojo pob\xc5\xabd\xc5\xbeio publikacij\xc5\xb3. 1919\xc2\xa0m. Kaune buvo \xc4\xafkurta Gamtos tyrimo stotis, kuriai vadovavo profesorius Tadas Ivanauskas. Jis paskelb\xc4\x97 Lietuvoje 1920\xe2\x80\x931921\xc2\xa0m. surinkt\xc5\xb3 ar pasteb\xc4\x97t\xc5\xb3 gyv\xc5\xabn\xc5\xb3 s\xc4\x85ra\xc5\xa1\xc4\x85. Tai yra pirmas Lietuvos entomologijos raidoje entomofaunistinis darbas, para\xc5\xa1ytas lietuvi\xc5\xb3 kalba.'